禱雨蟹泉
作者：劉子翬
朝代：宋

paragraphs: 厭旱訟風伯，苦雨誅雲師。
天公良獨難，爾民多怨咨。
夏潦包原隰，苗端漲清漪。
冬暄但流塵，土堅不銜犂。
陰陽有乘除，此理固可推。
惟神執天權，憫物思濟之。
穴泉類蹄涔，幽靈隠其涯。
彷彿小雙螯，控御蛟龍隨。
名居列曜尊，箕畢可指撝。
顧匪郭索倫，嘗辱左手持。
滂沱爲一縱，豈惟潤東菑。
灝灝燠氣清，浮浮瘴烟披。
將聞鼓腹謠，寧求折肱醫。
寸澤垂二惠，此功神所尸。
遥知青青麥，春風滿陵陂。
吾儕飽湯餠，敢後椒漿期。